b'\n_START_ARTICLE_\nZlatikasti kre\xc5\xa1i\xc4\x8d\n_START_SECTION_\nOpis\n_START_PARAGRAPH_\nDol\xc5\xbeina telesa pri odraslih osebkih zna\xc5\xa1a od 18 do 32 mm. Elitre in glava teh hro\xc5\xa1\xc4\x8dev so ble\xc5\xa1\xc4\x8de\xc4\x8de in posejane z vdolbinami, barve pa so razli\xc4\x8dne. Obstajajo primerki z rde\xc4\x8de-zlatimi, rde\xc4\x8de-zelenimi in redkeje modrimi odtenki. Vzdol\xc5\xbe eliter potekajo tri temne \xc5\xbeile. Noge so na spodnjem delu \xc4\x8drne, zgornji del nog je rde\xc4\x8d. Prvi \xc4\x8dleni tipalk so rde\xc4\x8di, nadaljnji pa so \xc4\x8drne barve._NEWLINE_Od sorodne vrste, zlatega kre\xc5\xa1i\xc4\x8da, se lo\xc4\x8di po barvi \xc5\xbeil, ki potekajo vzdol\xc5\xbe eliter, ki so pri zlatem kre\xc5\xa1i\xc4\x8du zeleno-zlate barve ter po tipalkah. Pri zlatem kre\xc5\xa1i\xc4\x8du so prvi \xc5\xa1tirje \xc4\x8dleni tipalk rde\xc4\x8di.\n_START_SECTION_\nRaz\xc5\xa1irjenost in biologija\n_START_PARAGRAPH_\nZlatikasti kre\xc5\xa1i\xc4\x8d je raz\xc5\xa1irjen v osrednji, vzhodni in zahodni Evropi, ne pa tudi v severni Evropi in na ju\xc5\xbenem delu pirenejskega polotoka. Zadr\xc5\xbeuje se v hladnih in vla\xc5\xbenih listnatih in me\xc5\xa1anih gozdovih ter na vi\xc5\xa1je le\xc5\xbee\xc4\x8dih travnikih, kjer se pojavlja od maja do septembra. So no\xc4\x8dno aktivni plenilci, ki plenijo majhne nevreten\xc4\x8darje. Prezimujejo odrasli osebki, ki zimo pre\xc5\xbeivijo pod lubjem, v \xc5\xa1torih in v odmrlem lesu.'